Β΄ ΕΠΕΙΣΟΔΙΟ

ΣΤΙΧΟΙ 471 – 496

**ΕΡΜΗΝΕΥΤΙΚΑ /ΠΡΑΓΜΑΤΟΛΟΓΙΚΑ ΣΧΟΛΙΑ**

**1 . Στίχοι 472 – 473 :** Ο Χορός παρεμβαίνει και με πνεύμα συμπόνιας θρηνεί για τη διαγραφόμενη τύχη της Αντιγόνης . Η παρέμβαση του Χορού , τοποθετημένη ανάμεσα στους λόγους των δύο « αντιπάλων » , αποτελεί μια μικρή ανάπαυλα και διακοπή της έντασης που έχει δημιουργηθεί . Κρυφά ο Χορός φανερώνει το θαυμασμό για την αποφασιστικότητα και την αφοβία που επιδεικνύει η Αντιγόνη μπροστά στις απειλές και στη δύναμη του Κρέοντα . Ωστόσο , η ήπια αντιμετώπιση της Αντιγόνης από τον Κορυφαίο πυροδοτεί το νέο ξέσπασμα οργής του Κρέοντα .

**2 . Στίχοι 473 – 478 :** Ο Κρέοντας απαντά τυπικά στο Χορό , ο λόγος του όμως απευθύνεται προς την Αντιγόνη . Δείχνει με αυτόν τον τρόπο την περιφρόνησή και την απέχθειά του για τον παραβάτη της διαταγής . Η απροκάλυπτη παραδοχή της ενοχής της έχει πληγώσει τον ανδρισμό του Κρέοντα ( ανδροκρατούμενη κοινωνία ) και το βασιλικό του κύρος ( η παραβίαση της διαταγής του έγινε λίγες μόνο ώρες μετά τη γνωστοποίησή της και μάλιστα από μια γυναίκα ) . Ο Κρέοντας με μια σειρά από παρομοιώσεις δηλώνει την πεποίθησή του ότι τελικά η Αντιγόνη θα υποταχθεί : α ) Η Αντιγόνη , ως σκληρό και άκαμπτο σίδερο τελικά θα λυγίσει και θα θρυμματιστεί από το σύμβολο της εξουσίας του Κρέοντα , τη φωτιά , β ) η Αντιγόνη , ως το αγριεμένο άλογο , τελικά θα υποταχθεί από το σύμβολο της εξουσίας του Κρέοντα , το χαλινάρι . Το τελικό του συμπέρασμα είναι ότι ,όποιος είναι « δούλος » των άλλων , δεν πρέπει να επιδεικνύει αλόγιστο θράσος . Οι απόψεις του Κρέοντα αποτελούν έντονη τραγική ειρωνεία καθώς οι θεατές, που γνωρίζουν την εξέλιξη της υπόθεσης , αντιλαμβάνονται ότι τελικά το αλύγιστο φρόνημα, που μέσα από τις συμφορές λυγίζει και κάμπτεται, είναι αυτό του Κρέοντα και όχι της Αντιγόνης .

**3 . Στίχος 479 :** Ο Κρέοντας αποκαλεί την Αντιγόνη δούλη , αδιαφορώντας για την βασιλική της καταγωγή και επιδεικνύοντας το τυραννικό του φρόνημα . Στο νου του , οι πολίτες δεν είναι μόνο κατώτεροι από το βασιλιά , αλλά θεωρούνται και δούλοι του . Ο χαρακτηρισμός του αυτός είναι βέβαιο ότι προκάλεσε την απέχθεια των θεατών , οι οποίοι είχαν ανατραφεί μέσα σε καθεστώς ισότητας και ισονομίας .

**4 . Στίχος 480 – 482 :** Ο Κρέοντας χαρακτηρίζει την πράξη της Αντιγόνης ως ύβρη . « Ύβρις » , όμως , κατά την αρχαιότητα ήταν η ασέβεια προς τους θεούς . Στο σημείο αποδεικνύεται η τρομερή πλάνη του Κρέοντα όσον αφορά το ποιος είναι τελικά ο δίκαιος και ποιος ο βέβηλος και η αδυναμία του να αναγνωρίσει την εξουσία των θεών και την ισχύ των άγραφων νόμων τους . Παράλληλα , αποδεικνύεται το αυταρχικό του ήθος και η σκληρότητα του χαρακτήρα του , καθώς απαιτεί την απόλυτη υποταγή όλων των πολιτών μπροστά του . Γι’ αυτό και η περήφανη στάση της Αντιγόνης και η γενναιότητα με την οποία υπερασπίζεται την πράξη της του φαίνεται ως ασέβεια απέναντι στο πρόσωπό του και τη βασιλική του ιδιότητα . Στο χωρίο ενυπάρχει έντονη τραγική ειρωνεία , καθώς αυτός που διαπράττει ύβριν είναι τελικά ο Κρέοντας : α ) καταπατώντας τους νόμους των θεών που επέβαλαν την ταφή των νεκρών και β ) παραβιάζοντας και τον ιερό θεσμό της οικογένειας , που προστατεύονταν από τον Έρκειο Δία .

**5 . Στίχος 484 – 485 :** Ο Κρέοντας θεωρεί ότι η τιμωρία της Αντιγόνης είναι το μέσο για την αποκατάσταση του πληγωμένου του εγωισμού και του γοήτρου της βασιλικής του εξουσίας . Με αυτόν τον τρόπο μία υπόθεση με δημόσιο – πολιτικό χαρακτήρα μετατρέπεται σε ιδιωτική , με τον Κρέοντα να ζητά την αυτεπιβεβαίωση μέσα από την καταδίκη και τη συντριβή της Αντιγόνης .

**6 . Στίχοι 486 – 490 :** Ο Κρέοντας , μένοντας πιστός στις προγραμματικές του εξαγγελίες , δηλώνει ότι η συγγένεια δεν θα σταθεί εμπόδιο στο να τιμωρήσει την Αντιγόνη , ακόμη κι αν ήταν ο πιο στενός συγγενής του , και ότι μαζί με την Αντιγόνη θα τιμωρηθεί και η Ισμήνη . Ο έρκειος Δίας ήταν προστάτης της οικογενειακής αυλής και γενικότερα της συγγένειας . Ο τρόπος που μιλάει ο Κρέων προοικονομεί τη στάση του στη σκηνή με τον Τειρεσία , ενώ παράλληλα αποτελεί και προσβολή κατά της θέλησης των θεών . Η πτώση του Κρέοντα σταδιακά προετοιμάζεται .

**7 . Στίχοι 491 – 492 :** Για να δικαιολογήσει την κατηγορία της σύμπραξης και της συνέργιας στο έγκλημα ο Κρέοντας , ως αποδεικτικά στοιχεία , παρουσιάζει την ψυχολογική κατάσταση στην οποία βρίσκονταν η Ισμήνη . Αυτό που δεν αντιλαμβάνεται και ούτε καν υποψιάζεται είναι ότι η Ισμήνη αγωνιούσε για την τύχη της αδελφής της και δεν φοβόταν για τη δική της ζωή , καθώς δεν είχε πάρει μέρος στην ταφή . Ο συλλογισμός τον οποίο ακολουθεί είναι ο εξής : Αυτοί που διαπράττουν εγκλήματα προδίδονται από την ταραχή τους . Η Ισμήνη είναι ταραγμένη . Άρα , η Ισμήνη πήρε μέρος στην ταφή .

**8 . ΕΠΙΧΕΙΡΗΜΑΤΟΛΟΓΙΑ ΚΡΕΟΝΤΑ**

1 ) Όσοι προβάλλουν υπερβολικά αλόγιστο φρόνημα και προβαίνουν σε πράξεις πάνω από τις δυνάμεις τους τελικά συντρίβονται και ταπεινώνονται .

2 ) Όσοι εξαρτώνται από την εξουσία άλλων και είναι υποταγμένοι στη δύναμή τους , δεν επιτρέπεται να αυθαδιάζουν και να περηφανεύονται .

3 ) Η πράξη της ταφής και η αυθάδεια της Αντιγόνης απέναντι στο βασιλιά είναι έγκλημα .

4 ) Η τιμωρία της Αντιγόνης θα επανορθώσει το πληγωμένο κύρος και τον ανδρισμό του Κρέοντα .

5 ) Οι συγγενικοί δεσμοί που συνδέουν το βασιλιά με την Αντιγόνη δεν αποτελούν δικαιολογία για να μείνει ατιμώρητη η ηρωίδα ( στο σημείο αυτό ο Κρέοντας μένει πιστός σε ό,τι είχε διακηρύξει στις προγραμματικές του δηλώσεις ) .

6 ) Η ψυχολογική κατάσταση της Ισμήνης είναι επαρκής για τον Κρέοντα απόδειξη της ενοχής της .

**9 . ΣΤΟΙΧΕΙΑ ΚΑΤΑΣΚΕΥΗΣ ΔΡΑΜΑΤΟΣ**

Α ) Στην ενότητα που αναλύουμε περιγράφονται δύο διαμετρικά αντίθετες στάσεις και δύο όμοιοι χαρακτήρες : η σύγκρουση του θεϊκού με το ανθρώπινο δίκαιο γίνεται εναργέστερη καθώς προβάλλεται μέσω της σύγκρουσης δύο χαρακτήρων οι οποίοι μοιράζονται την ίδια αποφασιστικότητα και την ίδια αμετάκλητη στάση . Κανείς από τους δυο δεν υποχωρεί ούτε μετατοπίζεται από τις αρχικές του θέσεις . Κατ’ αυτόν τον τρόπο η σύγκρουση μεγιστοποιείται και δραματοποιείται , ενώ είναι πλέον βέβαιη η τιμωρία της Αντιγόνης . Η σφοδρή σύγκρουση των δυο ηρώων αποτελεί στοιχείο δραματικής οικονομίας , καθώς οδηγεί με γοργούς ρυθμούς και χωρίς αναβολές και καθυστερήσεις στην εξέλιξη της υπόθεσης , δηλαδή στη θανάτωση της Αντιγόνης .

Β ) Η καταδικαστική απόφαση για την Ισμήνη είναι στοιχείο που προωθεί την εξέλιξη του μύθου .

**10 . ΓΝΩΜΙΚΑ**

Α ) « ίσθι τοι τα σκληρά άγαν φρονήματα πίπτειν μάλιστα »

Β ) « ου γάρ εκπέλει φρονειν μέγα όστις δουλος εστι των πέλας »

Γ ) « Φιλει δ’ ο θυμός πρόσθεν ηρησθαι κλοπεύς των μηδέν ορθως εν σκότω τεχνωμένων »

Η χρήση των γνωμικών εξυπηρετεί τη σκοπιμότητα του λόγου της εξουσίας . Ο Κρέοντας , αναφερόμενος σε αρχές με γενικό κύρος και αδιαμφισβήτητη αξία , προσπαθεί να αιτιολογήσει τις ειδικές του αποφάσεις και να στηρίξει τις απόψεις του . Αυτό είναι ιδιαίτερα εμφανές στην καταδικαστική απόφαση για την Ισμήνη . Εξάλλου , τα γνωμικά κρύβουν την έλλειψη επιχειρημάτων που να αναφέρονται στην ειδική περίπτωση της ταφής και της καταδίκης της Αντιγόνης και της Ισμήνης , καλύπτουν δηλαδή το κενό γνώσης του Κρέοντα .

**11 . ΗΘΟΓΡΑΦΗΣΗ ΤΟΥ ΚΡΕΟΝΤΑ**

Ο Κρέοντας , στους στίχους που εξετάζουμε , αποκαλύπτει τον αλαζονικό , εγωιστικό και αυταρχικό χαρακτήρα του . Αποκαλώντας την Αντιγόνη δούλη , φανερώνει τον τύπο πολίτη που ο ίδιος θεωρεί ιδανικό για το καθεστώς του . Απαιτεί την πλήρη και δουλική υποταγή του λαού , ενώ παράλληλα οι απειλές που εκτοξεύει αποδεικνύουν τη σκληρότητα και την επιπολαιότητά του . Ιδιαίτερα η ενοχοποίηση της Ισμήνης , χωρίς ασφαλείς αποδείξεις θέτει υπό αμφισβήτηση τη διοικητική του επάρκεια και την κρίση του . Ισχυρογνώμων και απόλυτος , επιπόλαιος και είρωνας , αλαζόνας και σκληρός ο Κρέοντας δεν διστάζει να φανεί ασεβής και βλάσφημος και απέναντι στους θεούς , ενώ , παράλληλα , η εμμονή του στην έννοια του ανδρισμού αναδεικνύει ως κυριότερο μέλημά του την περιφρούρηση του ανδρικού εγωισμού παρά την υπεράσπιση του κύρους της πολιτικής του εξουσίας . Η πλήρης ανικανότητά του να αντιληφθεί τα κίνητρα της Αντιγόνης και να κατανοήσει το θεϊκό δίκαιο αποτελούν συστατικά της άτης , της τύφλωσης , στην οποία περιπίπτει , στοιχείο που θα τον οδηγήσει στην καταστροφή .

**12 . ΤΑ ΣΦΑΛΜΑΤΑ ΤΟΥ ΚΡΕΟΝΤΑ**

Α ) Κατηγορεί την Αντιγόνη για αλαζονεία και αυθάδεια , χωρίς να υπολογίζει την δική του ύβριν απέναντι στους θεούς .

Β ) Χαρακτηρίζει την Αντιγόνη δούλη , χωρίς να λαμβάνει υπόψη του τη βασιλική της καταγωγή .

Γ ) Θεωρεί την παραβίαση του διατάγματός του ύβριν .

Δ ) Μετατρέπει μια υπόθεση με δημόσιο χαρακτήρα σε προσωπική σύγκρουση με μοναδικό στόχο τη διάσωση του ανδρικού του εγωισμού .

Ε ) Προσβάλλει το Δία περιφρονώντας την ιερότητα των οικογενειακών δεσμών .

Στ ) Επιπόλαια καταδικάζει και την Ισμήνη χωρίς να έχει εις βάρος της κανένα αποδεικτικό στοιχείο .

**13 . ΟΙ ΘΕΑΤΕΣ**

Είναι βέβαιο ότι οι θεατές του δράματος νιώθουν αγανάκτηση και απέχθεια για τον Κρέοντα , ο οποίος παραβιάζει κάθε αρχή νομιμότητας , στο όνομα της υπεράσπισης του διατάγματός του και της εξουσίας του . Τόσο οι απειλές που εκτοξεύει όσο και η καταδίκη της Ισμήνης προκαλούν τα δημοκρατικά φρονήματα των Αθηναίων , οι οποίοι αγανακτούν βλέποντας έναν τύραννο να αυθαιρετεί και να αυθαδιάζει τόσο μπροστά στους θεούς όσο και μπροστά στους ανθρώπους . Οι θεατές πλέον με ανυπομονησία περιμένουν την καταστροφή του .